CELEX: 62022CN0056
Language: el
Date: 2022-01-28 00:00:00
Title: Υπόθεση C-56/22: Αίτηση προδικαστικής αποφάσεως την οποία υπέβαλε το Tribunal de première instance de Liège (Βέλγιο) στις 28 Ιανουαρίου 2022 — PL κατά État belge

4.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/16
            
         
      Αίτηση προδικαστικής αποφάσεως την οποία υπέβαλε το Tribunal de première instance de Liège (Βέλγιο) στις 28 Ιανουαρίου 2022 — PL κατά État belge
      (Υπόθεση C-56/22)
      (2022/C 148/22)
      Γλώσσα διαδικασίας: η γαλλική
      
         Αιτούν δικαστήριο
      
      Τribunal de première instance de Liège
      
         Διάδικοι στην υπόθεση της κύριας δίκης
      
      
         Προσφεύγουσα: PL
      
         Καθού: État belge
      
         Προδικαστικό ερώτημα
      
      Εφαρμόζεται το δίκαιο της Ένωσης, ιδίως δε οι διατάξεις του Χάρτη των Θεμελιωδών Δικαιωμάτων της Ένωσης και της οδηγίας 2008/115/ΕΚ (1), σε σχέση με πρακτική κράτους μέλους που του παρέχει τη δυνατότητα να νομιμοποιεί επί τόπου παρανόμως διαμένοντα στο έδαφός του αλλοδαπό; Σε περίπτωση καταφατικής απάντησης, έχουν τα άρθρα 5, 6 και 13 της οδηγίας 2008/115/EK, σε συνδυασμό με τις [αιτιολογικές της σκέψεις 6 και 24], καθώς και τα άρθρα 1, 7, 14, 20, 21, 24 και 47 του Χάρτη των Θεμελιωδών Δικαιωμάτων της Ένωσης, την έννοια ότι, όταν κράτος μέλος εξετάζει το ενδεχόμενο χορήγησης αυτοτελούς άδειας διαμονής ή άλλης άδειας που παρέχει δικαίωμα διαμονής για λόγους φιλευσπλαχνίας ή για ανθρωπιστικούς ή άλλους λόγους σε παρανόμως διαμένοντα στο έδαφός του υπήκοο τρίτης χώρας, δύναται, αφενός, να απαιτεί από τον εν λόγω υπήκοο να αποδεικνύει εκ των προτέρων ότι αδυνατεί να υποβάλει την αίτησή του στη χώρα προέλευσής του και, αφετέρου, να μην προβλέπει στη νομοθεσία του τις προϋποθέσεις και τα, κατά μείζονα λόγο αντικειμενικά, κριτήρια για την απόδειξη της συνδρομής των ανωτέρω λόγων φιλευσπλαχνίας ή ανθρωπιστικών ή άλλων λόγων (είτε όσον αφορά το παραδεκτό, απαιτώντας την απόδειξη της συνδρομής εξαιρετικών περιστάσεων χωρίς να τις προσδιορίζει, είτε όσον αφορά την ουσία, παραλείποντας να προβλέψει οποιοδήποτε αντικειμενικό κριτήριο που να επιτρέπει τον προσδιορισμό των λόγων, ιδίως των ανθρωπιστικών, που δικαιολογούν τη χορήγηση άδειας διαμονής), γεγονός που καθιστά απρόβλεπτη, ενδεχομένως δε και αυθαίρετη, την απάντηση επί τέτοιας αίτησης; Στην περίπτωση που είναι δυνατόν τα κριτήρια αυτά να μην προβλέπονται από τη νομοθεσία, δεν διακυβεύεται, σε περίπτωση απόρριψης της αίτησης, το δικαίωμα αποτελεσματικής προσφυγής λόγω του γεγονότος ότι το μοναδικό ένδικο βοήθημα το οποίο παρέχεται πληροί τις απαιτήσεις της αυστηρής νομιμότητας, αποκλειομένης κάθε εκτίμησης υπό το πρίσμα της σκοπιμότητας;
      
         (1)  Οδηγία 2008/115/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, σχετικά με τους κοινούς κανόνες και διαδικασίες στα κράτη μέλη για την επιστροφή των παρανόμως διαμενόντων υπηκόων τρίτων χωρών (ΕΕ 2008, L 348, σ. 98).